NARIADENIE KOMISIE (ES) č. 2003/2005
z 8. decembra 2005,
ktorým sa mení a dopĺňa nariadenie (ES) č. 447/2004, pokiaľ ide o hodnotenie ex post programu SAPARD
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho článok 32 ods. 5 a článok 33 ods. 5,
keďže:
(1)
Z ustanovení článku 12 nariadenia Komisie (ES) č. 2759/1999 z 22. decembra 1999, ktoré ustanovuje pravidlá uplatňovania nariadenia Rady (ES) č. 1268/1999 o podpore Spoločenstva na predvstupové opatrenia pre rozvoj poľnohospodárstva a vidieka v kandidátskych krajinách strednej a východnej Európy v predvstupovom období (1), vyplýva, že hodnotenie ex post programu SAPARD sa musí ukončiť najneskôr tri roky po skončení programového obdobia.
(2)
Musí sa zabezpečiť, aby sa tieto hodnotenia mohli naďalej vykonávať a financovať po roku 2006, po uplynutí obdobia oprávnenosti v rámci programu SAPARD podľa nariadenia Rady (ES) č. 1268/1999 (2).
(3)
Článok 3 nariadenia Komisie (ES) č. 447/2004 z 10. marca 2004 , ktorým sa stanovujú pravidlá na uľahčenie prechodu z podpory podľa nariadenia (ES) č. 1268/1999 na podporu ustanovenú nariadeniami (ES) č. 1257/1999 a (ES) č. 1260/1999 pre Českú republiku, Estónsko, Lotyšsko, Litvu, Maďarsko, Poľsko, Slovinsko a Slovensko (3), by sa preto mal zmeniť a doplniť, aby pokrýval hodnotenia ex-post programu SAPARD.
(4)
Nariadenie (ES) č. 447/2004 by sa preto malo zodpovedajúcim spôsobom zmeniť a doplniť.
(5)
Opatrenia uvedené v tomto nariadení sú v súlade so stanoviskom Výboru pre poľnohospodárske štruktúry a rozvoj vidieka,
PRIJALA TOTO NARIADENIE:
Článok 1
V článku 3 nariadenia (ES) č. 447/2004 sa odsek 2 nahrádza takto:
„2. Hodnotenia ex post pre príslušné programy SAPARD stanovené v článku 12 nariadenia Komisie (ES) č. 2759/1999 (4), rovnako ako aj platby na projekty, pri ktorých sa finančné prostriedky podľa nariadenia (ES) č. 1268/1999 vyčerpali alebo sú nedostatočné, sa môžu zahrnúť do programu rozvoja vidieka na obdobie 2004 až 2006 podľa nariadenia (ES) č. 1257/1999 a môžu sa financovať prostredníctvom Záručnej sekcie EPUZF.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. decembra 2005